Bak 'n blommekoek | Netwerk24
Deur Anél Potgieter 15 September 2019 00:19
Vir die sjokoladekoekversiersel is kakaopoeier bygeklop, en vanieljegeursel het die witkoekversiersel daardie unieke smaak gegee. Die koeke is dan in 'n baie rustieke styl met 'n kombuismes se draaie en swaaie aanloklik geklee en dit het lieflike teksture aan die versiersel gegee. Dit was altyd my Sondag-teetyd-trots!
Later het dit oudmodies geraak en almal wou gladde, perfekte skoukoeke voorsit. Maar ek kan vandag goeie nuus meedeel: Daardie 1970's en '80's se koekversiertendense is nou weer hoogmode!
Perfek afgewerkte koeke sing hul laaste swanesang en ek slaak saam met almal 'n massiewe sug van verligting, want ek kon nog nooit die perfekte afrondingstorie regkry nie.
Versier jou koek rofweg sodat daar baie tekstuur is. Foto: iStock
Koekversiertendens 1: Tekstuur
"Hou op om jouself af te sloof om die perfekte skerp randjies en die perfekte gladde tekstuur te skep. Gebruik 'n versierselmes en met vinnige op- en af- en sirkelbewegings gaan dit tekstuur en beweging aan jou koekskepping gee," sê Grace Stevens, een van ons land se voorste koekversierfoendi's.
Dis nou hoogmode om 'n koek met vars blomme te versier. Foto: Anél Potgieter
Koekversiertendens 2: Blomme
Grace sê verder dat vars, eetbare blomme op koeke die wêreld aan die gons het. Gebruik eetbare blomme soos viooltjies, petunias, magrietjies, rose, kappertjies en komkommerkruidblommetjies.
"Moet ook nie die blare van die blomme vergeet nie," sê Grace. "Jy het die groenigheid nodig om die blommekoek af te rond. Almal is baie lief om klimop (ivy) te gebruik, maar ek sal dit liefs afraai, aangesien dit eintlik giftig is om te eet."
Dis nou hoogmode om 'n koek met vars blomme te versier.
Koekversiertendens 3: Halfnaaktekoek met blomme
Die "halfnaakte"-koek is al 'n jaar of twee hoogmode, maar as jy nou in die koekkol wil wees, moet jy dit met vars blomme versier. Ek plaas 'n foto van 'n koek wat ek twee jaar terug gemaak het – ek was toe al in die kol vir 2019 lyk dit my.
Komkommerkruidblommetjies is ook eetbaar. Foto: Anél Potgieter
My vriendin Melandie het nou die dag ook blomme gebruik en het pragtige blommebroskoekies gebak.
Dié soethappies is pragtig en perfek vir die lente.
Sy gee ook die wenk dat indien jy nie 'n koekiedrukker het nie, jy dit met 'n gewone drinkglas kan uitdruk. Die deeg kan vooraf gemaak word en tot twee dae in die yskas gehou word.
Lekker bak en versier! Uiteindelik weer sonder die stres van perfekte verwagtinge van hoe dit moet lyk, behalwe natuurlik lip-lekker-, kan-nie-wag-nie-versoekings.
Die halfnaakte koek met blomme wat Anél twee jaar gelede gebak het. Foto: Anél Potgieter
(Resep deur Grace Stevens)
pulp van drie grenadellas
vars eetbare blomme
Koek: Voorverhit die oond tot 180 °C en voer twee ronde koekpanne van 20 cm met bakpapier uit.
Plaas eiers en suiker en vanielje-ekstrak in die bak van 'n koekmenger en klits op hoog tot lig en dik. Verhit die melk en botter tot die botter gesmelt is. Moenie kook nie. Sif die meel en bakpoeier saam. Draai die menger tot op die laagste spoed en voeg 'n derde van die meel en 'n derde van die melk by, herhaal met die oorblywende melk en meel. Eindig met meel.
Verdeel die beslag tussen die twee koekpanne. Bak vir 25 tot 30 minute. Haal dit uit die oond en verwyder die koeke dadelik uit die koekpanne. Verkoel op 'n draadrak.
Botterroomversiersel: Plaas die botter in die bak van 'n koekmenger. Klop met die 'K'-klopper tot bleek. Voeg versiersuiker by en klits goed. Gooi die melk en grenadellapulp by en meng goed saam.
Versier koeke met die botterversiersel en rond af met vars blomme.
Melandie se pragtige blommebroskoekies. Foto: Verskaf
(Resep: Melandie Esterhuizen)
gerasperde skil van 2 lemoene (opsioneel)
Voorverhit die oond tot 180 °C. Plaas versiersuiker, botter, koekmeel, skil en vanieljegeursel in 'n groot bak. Vryf die botter met jou vingerpunte in die meelmengsel in totdat dit 'n deeg begin vorm.
Bedek die deeg met kleefplastiek en laat rus vir 30 minute in die yskas. Rol die deeg liggies tot 5 mm dik uit en druk die gewenste vorm uit. Borsel elke koekie met bietjie eierwit. Plaas 'n eetbare blom op elke stukkie deeg en borsel die blom ook met eierwit. Plaas op 'n uitgevoerde bakplaat en bak vir 8-10 minute of tot die randjies goudkleurig begin raak. Laat afkoel.
Woon gerus een van Grace Stevens se koekversier-werkseminare by. Vir meer inligting besoek haar webtuiste - gracestevens.co.za
Hulle wen: Elkeen wen 'n eksemplaar van Teepartytjie deur prof. Elain Vlok. Rina Oosthuizen (Wesselsbron), H.J. Roets (Pretoria), Christa de la Rosa (Zeerust), Jennifer Streso (Humansdorp) en Bettie de Beer (Klerksdorp).